Kakvi podvizi naših paraolimpijaca! Željko Dimitrijević osvojio je zlato u bacanju čunjeva na Igrama u Rio de Žaneiru i pritom oborio svetski rekord, a srebro je pripalo Milošu Mitiću!

Foto: Rio 2016 Paralympics / Promo Željko Dimitrijević

Dimitrijević je čunj bacio 29,96 metara i tako postavio novi najbolji paraolimpijski rezultat svih vremena.

Foto: Rio 2016 Paralympics / Promo Miloš Mitić

Mitić je zauzeo drugo mesto, a do paraolimpijskog srebra stigao je uz rezultat od 26,84 metara koji je njegovo najbolje životno ostvarenje u ovoj disciplini.

Foto: Rio 2016 Paralympics / Promo Naši šampioni

Treće mesto i bronza pripali su Slovaku Matijanu Kureji.

Ko su naši heroji?

Foto: Paraolimpijski komitet Srbije / Promo Željko Dimitrijević

Željko Dimitrijević rođen je 4. januara 1971. u Petrovcu na Mlavi. Pre nesreće koja ga je zadesila 1990. godine Željko se aktivno bavio fudbalom. Nakon povrede nastavlja da se rekreativno bavi sportom za osobe sa invaliditetom počevši od 1997. Željkova disciplina je bacanje čunja u klasifikaciji F51 – klasi kvadriplegičara, u kojoj je na POI 2012. osvojio zlatnu medalju, oborio svetski rekord i postao prvi zlatni paraolimpijac Srbije kao samostalne države.

Foto: Rio 2016 Paralympics / Promo Osvajači medalja u Riju

Željko trenutno drži apsolutni rekord u svojoj kategoriji. Na EP u Holandiji 2012. obara rekord evropskih šampionata, dok na Svetskim prvenstvima u Dohi i Grosetu takođe obara rekorde svetskih šampionata. Dobitnik je najprestižnije majske nagrade za 2012. godinu, kao i nagrade fondacije BK, a dva puta biva proglašen za najboljeg sportistu Paraolimpijskog komiteta Srbije (2012. i 2015. godine).

Željko ističe da je mu je drago zato što je njegova zlatna medalja doprinela da POI postanu vidljivije za javnost i da se nada da će podrška države i javnosti u buduće biti na višem nivou. On poručuje svima koji su u sličnoj situaciji da se bore i nikada ne predaju i da se svaki čovek može u nečemu pronaći, a rad znoj i suze se pre ili kasnije uvek isplate.

Foto: Paraolimpijski komitet Srbije / Promo Miloš Matić

Miloš Matić rođen je 4. decembra 1987. u Užicu, gde živi do 2007. godine kada se seli u Beograd i upisuje Elektotehnički fakultet. Od 2011. počinje da se bavi atletikom za osobe sa invaliditetom, disciplina bacanje čunja. Nastupa na raznim međunarodnim takmičenjima, a od 2014. beleži značajne rezultate u svojoj disciplini, osvajajući srebrnu medalju na EP u Velsu, te bronzanu medalju na SP u Dohi 2015.

Foto: Promo

(Darko Nikolić)